**10 ФЕВРУАРИ 2025 г.**

**Наказателно дело от общ характер №653/2024 година – 10:00 часа**

На 10.02.2025 година, състав на Плевенски окръжен съд разгледа наказателно дело №653/2024 година, образувано на основание обвинителен акт на Окръжна прокуратура Плевен, срещу **И.В.Д.**, роден 2004 година, от град Долни Дъбник, обвинен в това, че

На 09.07.2022 година на пътя Бяла-Ботевград, в близост до разклона за град Долни Дъбник, при управление на товарен автомобил, навлязъл в лентата за насрещно движение, където в този момент се движел в срещуположната посока управляван от пострадалия В.И. лек автомобил и в резултат на това настъпил челен-кос удар между двете превозни средства.

Обвиняемият управлявал автомобила си със скорост от 116 км/ч, при разрешени 80 км/ч в този участък. Вследствие на удара, при пострадалия с инициали В.Д.И. от град Етрополе, област София, настъпила несъвместима с живота съчетана механична травма и смъртта му е настъпила моментално.

Обвиняемият е неосъждан, но многократно санкциониран за нарушения на правилата за движение по пътищата. Престъплението е извършено по непредпазливост.

Обвинителният акт е внесен в Окръжен съд - Плевен на 29.08.2024 година. По делото са проведени две открити съдебни заседания.

В днешното съдебно заседание са разпитани явилите се свидетели, както и вещите лица изготвили заключение по назначената автотехническа експертиза. Съдебното следствие не е приключило, тъй като към експертите са възникнали още въпроси. За да бъде отговорено на тях, съдът е назначил допълнителна автотехническа експертиза. Следващото съдебно заседание е насрочено за 29.04.2025 година от 10:00 часа.

**Връзки с обществеността 10 февруари 2025 г.**

**e-mail:** **os\_press@abv.bg**